To mænd får frakendt deres danske pas, efter at de ved retten i Glostrup er kendt skyldige i forsøg på at tage til Syrien for at fremme Islamisk Stats arbejde.

For ifølge domsmandsretten var det ikke en ferie, som en gruppe unge var på, da de blev anholdt i Tyrkiet i marts sidste år.

Derimod var de på vej mod Syrien, hvor de ville tilslutte sig Islamisk Stat og fremme organisationens arbejde, har retten afgjort.

De to mænd har dobbelt statsborgerskab. Den ene, Mohammed Fateh, der er 21 år har også pas i Marokko. Den anden, 19-årige Yahya Nouioua, i Algeriet.

De unge mænd, der kender hinanden fra Aarhus, bliver også udvist fra Danmark.

Det sammen gør en ung 22-årig kvinde, Marwa Resthtin, der har afghansk statsborgerskab. Sammen med en yngre kvinde er hun ligeledes kendt skyldig i forsøg på at rejse ind i Syrien for at tilslutte sig IS.

De er alle idømt tre års fængsel.

Det er første gang, at danske domstole behandler sager, hvor kvinder er involveret i IS-støtte.

De fire unge mødtes 8. marts i Københavns Lufthavn i Kastrup. Dagen forinden havde de købt flybilletter til Istanbul i Tyrkiet.

Men det var dog kun den ældste af de to kvinder og de to mænd, der lettede fra dansk jord. Den dengang 17-årige kvinde måtte blive i Danmark, da hendes forældre havde taget hendes pas.

De tre rejsende blev alle anholdt i Tyrkiet. De to unge mænd blev anholdt i Istanbul 17. marts ved en busstation. Kvinden fortsatte på egen hånd og blev anholdt i den sydlige by Yayladagi, der grænser op til Syrien.

De har alle anket rettens afgørelse.

/ritzau/